b"\n_START_ARTICLE_\nMuseu Arxiu Municipal de Calella Josep Maria Codina i Bagu\xc3\xa9\n_START_SECTION_\nEdifici\n_START_PARAGRAPH_\nCasa noble situada a l'antic carrer de la Pansa, molt a prop de les Escoles Pies. Pel portal rod\xc3\xb3 i les finestres degu\xc3\xa9 ser constru\xc3\xafda a mitjans del segle XVII i principis del XVIII. Cal destacar les restes del matac\xc3\xa0 a la part superior de l'edifici, molt propi de les edificacions coet\xc3\xa0nies o anteriors dels carrers pr\xc3\xb2xims._NEWLINE_Aquesta casa es tracta de Can March, lloc on s'allotj\xc3\xa0 el Consell de la ciutat a principis del segle XVIII. Durant molts anys fou la pres\xc3\xb3 del municipi, fins ben entrat el segle XX, quan s'hi instal\xc2\xb7l\xc3\xa0 l'arxiu i una gran col\xc2\xb7lecci\xc3\xb3 de troballes arqueol\xc3\xb2giques.\n_START_SECTION_\nExposici\xc3\xb3 permanent\n_START_PARAGRAPH_\nL'exposici\xc3\xb3 permanent tracta sobre la hist\xc3\xb2ria de Calella i del Maresme. Ofereix una gran diversitat d'objectes patrimonials: minerals, f\xc3\xb2ssils, materials arqueol\xc3\xb2gics, rajoles, cer\xc3\xa0mica popular, maquin\xc3\xa0ria t\xc3\xa8xtil, mostraris de g\xc3\xa8neres de punt, eines d'oficis tradicionals, documents, vestits, robes, brodats... Tamb\xc3\xa9 hi ha la pinacoteca dedicada a Llu\xc3\xads Gallart i Garcia, l'antiga farm\xc3\xa0cia Barri de comen\xc3\xa7ament del segle XX i la reproducci\xc3\xb3 d'una cuina antiga.\n_START_SECTION_\nArqueologia\n_START_PARAGRAPH_\nEl Museu exposa restes arqueol\xc3\xb2giques de diferents per\xc3\xadodes, tot i que es centra en peces ib\xc3\xa8riques i romanes com lluernes, ung\xc3\xbcentaris, monedes i \xc3\xa0mfores, algunes procedents del jaciment rom\xc3\xa0 d\xe2\x80\x99El Mujal. En aquest espai es poden veure des de peces de teler del segle II aC, fins a un fragment de doli rom\xc3\xa0 que servia per emmagatzemar oli o cereal. Cal fer esment especial a la col\xc2\xb7lecci\xc3\xb3 de vasos de cer\xc3\xa0mica sigil\xc2\xb7lada aretina, entre els segles I-II dC, de car\xc3\xa0cter primerenc.\n_START_SECTION_\nCer\xc3\xa0mica\n_START_PARAGRAPH_\nS'exhibeix una mostra de cer\xc3\xa0mica catalana blava, principalment de finals del segle XVIII a principis del XX. Es troben rajoles del segle XVIII amb els oficis de l\xe2\x80\x99\xc3\xa8poca i d'altres noucentistes del XX. Destaca un plaf\xc3\xb3 del segle XVII amb una representaci\xc3\xb3 de Santa Madrona davant del port de Barcelona. S\xc3\xb3n tamb\xc3\xa9 remarcables les teules vidriades i les rajoles andaluses trobades a la Torre dels Anglesos o el fragment d\xe2\x80\x99un plat de color verd mangan\xc3\xa8s.\n_START_SECTION_\nMaquin\xc3\xa0ria t\xc3\xa8xtil\n_START_PARAGRAPH_\nEl fons material del Museu inclou m\xc3\xa0quines de cosir familiars com una Kaiser de llan\xc3\xa7adora de fabricaci\xc3\xb3 alemanya de 1870 o una Singer anglesa de cadeneta de 1878. Entre les m\xc3\xa0quines espanyoles destaquen una Veritas i una Santasusana de 1925 o una Gratovil de l\xe2\x80\x99any 1940. La col\xc2\xb7lecci\xc3\xb3 s\xe2\x80\x99amplia amb m\xc3\xa0quines industrials per a la confecci\xc3\xb3 de mitges i g\xc3\xa8neres de punt. Cal fer esment d'una m\xc3\xa0quina t\xc3\xa8xtil feta de fusta, una de les m\xc3\xa9s antigues de la comarca.\n_START_SECTION_\nOficis i vida dom\xc3\xa8stica\n_START_PARAGRAPH_\nL\xe2\x80\x99espai mostra eines de diferents oficis artesans com les garlopes per allisar la fusta, les tornagauxes per acoblar els taps de les b\xc3\xb3tes, les aixes per a la fabricaci\xc3\xb3 d\xe2\x80\x99embarcacions o el gat manual per aixecar grans pesos. S'exhibeix una premsa de vi del segle XIX, una m\xc3\xa0quina refinadora d\xe2\x80\x99ametlles de 1910 o un mol\xc3\xad manual per moldre cacau i fer xocolata anterior a 1850. Especial menci\xc3\xb3 a una romana de 1841, uns pesos met\xc3\xa0l\xc2\xb7lics usats abans de la implantaci\xc3\xb3 del sistema m\xc3\xa8tric decimal, una xocolatera o una embotidora del segle XIX.\n_START_SECTION_\nFarm\xc3\xa0cia modernista\n_START_PARAGRAPH_\nLa farm\xc3\xa0cia Barri data del 1919, quan Llu\xc3\xads Barri i Caball\xc3\xa9 va arribar a Calella. L\xe2\x80\x99espai recupera l\xe2\x80\x99estructura de l\xe2\x80\x99antiga farm\xc3\xa0cia modernista. El taulell principal est\xc3\xa0 envoltat per prestatgeries plenes de recipients d\xe2\x80\x99apotecari de diferents \xc3\xa8poques i estils, balances de precisi\xc3\xb3, dens\xc3\xadmetres o pindolers. Darrere del taulell per despatxar i a sota d\xe2\x80\x99un gran rellotge de paret amb incrustacions d'ivori, es troba la rebotiga on s\xe2\x80\x99exhibeixen els pots m\xc3\xa9s antics, datats al segle XVIII. La col\xc2\xb7lecci\xc3\xb3 presenta recipients per a diferents usos com p\xc3\xb3lvores, tintures i xarops guardats a un cordialer.\n_START_SECTION_\nIndument\xc3\xa0ria\n_START_PARAGRAPH_\nImportants col\xc2\xb7leccions del passat t\xc3\xa8xtil de Calella amb vestits, casulles, estoles, brodats, blondes o puntes de coix\xc3\xad cedides per fam\xc3\xadlies del municipi. Al fons de peces es poden trobar vestits femenins del segle XVIII al XX molt ben conservats o casaques d\xe2\x80\x99adult i infant del segle XVIII. Del segle XIX es poden admirar un joc de llit brodat, un mant\xc3\xb3 de Manila fet a m\xc3\xa0 o un vestit de n\xc3\xbavia. El visitant pot veure els coixins de punta que feien servir les puntaires per treballar. Entre els elements m\xc3\xa9s antics destaquen un cos de seda groga de 1719 i una armilla de vellut de 1799. Dins la sala principal de la col\xc2\xb7lecci\xc3\xb3 s'exhibeix la fotografia familiar del prohom calellenc Josep Martorell Cun\xc3\xad i els seus parents, amb posats i vestits caracter\xc3\xadstics de l'\xc3\xa8poca. Els Martorell de Calella i Barcelona van mantenir importants contactes i interessos transatl\xc3\xa0ntics durant tot el segle XIX."